10-jarige ernstig beseer in veldfietswedren(Foto: ER24) ŉ Tienjarige seun is ernstig beseer toe hy glo met ŉ ander motorfietsryer op ŉ veldmotorfietsbaan (motocross) in Sasolburg gebots het. Russel Meiring, woordvoerder van ER24, het gesê paramedici het die seun vroeg Sondagmiddag aangetref waar hy op die baan gelê het. Sy pa het langs hom gesit. “Paramedici het die seun ondersoek en gevind dat hy ernstige kopbeserings opgedoen het en in ŉ ernstige toestand was. “Hy is behandel, medikasie teen pyn gegee en daarna deur ŉ private mediese helikopter na ŉ hospitaal vir dringende behandeling geneem,” het Meiring gesê. “Daar word verstaan dat ŉ ander ryer met die kind gebots het terwyl hulle op die baan was.” Meer besonderhede oor die voorval is nie in hierdie stadium beskikbaar nie.